Sakpas-sake: Spek, wyn en ’n vlugtog | Netwerk24
Deur Elvira Wood 12 Junie 2019 07:05
Lyk heerlik, of hoe? Maar dit kos nou ’n arm en ’n been. Foto: Pixabay
Jy hoef nie noodwendig jou tassies te pak en op ’n vliegtuig te klim as jy ’n land wil verlaat nie.
As jy ’n internasionale belegger is, kan jy bloot van jou beleggings in ’n betrokke land ontslae raak.
Dit blyk verlede week die geval te gewees het.
1. Miljarde rande vloei uit SA soos buitelanders ‘vlug’
Die grootste storting van Suid-Afrikaanse staatseffekte deur buitelanders wat nóg op een dag aangeteken is, het Vrydag plaasgevind toe buitelanders altesame R9,6 miljard se staatseffekte verkoop het.
Vir die hele week was daar ’n totale netto uitvloei van R8,6 miljard (dus die verskil tussen effekte wat buitelanders gekoop en verkoop het).
2. Prys van spek skiet die hoogte in
Banting of nie banting nie – as jy geld wil spaar, moet jy maar wegbly van spek, een van die stapelvoedsels van dié hoëvetdieet. Spek het die afgelope jaar ’n allemintige 16,3% duurder geword, volgens inligting wat Statistieke Suid-Afrika bekend gemaak het. Dit is die skerpste styging van enige soort vleisproduk.
3. Soek jy werk? Hiér stel firmas nog mense aan
Of jy ’n bouer in die Oos-Kaap of ’n argitek in die Vrystaat is, die jongste indiensnemingsvooruitsigte wys waar Suid-Afrikaners nou die beste kans staan om werk te kry.
ManpowerGroup het Dinsdag sy verslag oor die indiensnemingsvooruitsigte vir die derde kwartaal uitgereik. Dinge lyk nie goed vir die boubedryf en vir Oos-Kapenaars nie, maar daar is hoop.
4. Trump al minder lus vir Franse wyn
Dit lyk of Franse wyn pres. Donald Trump van die VSA dwars in die krop steek.
Dit kom nadat hy reeds hoë invoertariewe op Chinese goedere ingestel het en ook dreig om dieselfde met Mexikaanse goedere te doen.
5. SAL-personeel betoog oor Jarana; vlugte nie geraak
Kajuitpersoneel wat vir die Suid-Afrikaanse Lugdiens (SAL) werk, gaan vandag na die lugdiens se hoofkantoor opmars. Hulle staak egter nie.
Die Suid-Afrikaanse Vereniging van Kajuitpersoneel (Sacca) het luidens Times Live oor die naweek gewaarsku dat sy lede Dinsdag by al die groot lughawens gaan betoog. Die vakbond Numsa sê sy lede gaan ook betoog.
Woensdag op die nuuslys
Statistieke Suid-Afrika maak die nuutste verkoopsyfers vir kleinhandel bekend.
Meer oor: Suid-Afrikaanse Lugdiens | Vuyani Jarana | Donald Trump | Staatseffekte | Beroepe | Wyn | Spek